Virallinen lehti nro C 089 , 10/04/1995 s. 0153



B4-0418, 0421, 0433, 0445, 0473, 0477/95 Päätöslauselma ihmisoikeuksista Tsetseniassa Euroopan parlamentti, joka - ottaa huomioon 15. joulukuuta 1994 ((Kyseisen päivän istunnon pöytäkirja, osa II, kohta 11)) ja 19. tammikuuta ((Kyseisen päivän istunnon pöytäkirja, osa II, kohta 8)) sekä 16. helmikuuta 1995 ((Kyseisen päivän istunnon pöytäkirja, osa II, kohta 9 h)) antamansa päätöslauselmat humanitaarisesta tilanteesta Tsetseniasta ja sen naapurivaltioissa Ingusiassa, Dagestanissa ja Pohjois-Ossetiassa. A. katsoo, että taistelut Tsetseniassa jatkuvat ja useat tulitaukoyritykset ovat epäonnistuneet, B. ottaa huomioon Helsingin seurantakokouksen 8. - 20. helmikuuta 1995 Tsetseniassa toteuttamien tarkkailukäyntien johtopäätökset, joissa todetaan, että Venäjän joukot jatkavat 'räikeitä ihmisoikeusloukkauksia', C. ottaa huomioon, että vaikka parlamentti kunnioittaa Venäjän federaation kansainvälisesti tunnustettuja rajoja, Venäjän federaation viranomaisilla on velvollisuus palauttaa ihmisoikeuksien ja demokratian kunnioittaminen tällä alueella, D. pitää myönteisenä useiden venäläisten ilmaiseman julkisen vastustuksen näiden sotatoimien ja niihin liittyvien ihmisoikeusloukkausten osalta, E. katsoo, että viimeisen kolmen vuoden aikana alueella on useiden Pohjois- Kaukasuksen alueen konfliktien sekä Tsetsenian sodan seurauksena jatkuvasti ollut 400 000 kodeistaan paennutta ihmistä, jotka elävät hengenvaarallisissa oloissa, F. valittaa sitä, että duuma on päättänyt vapauttaa Sergei Kovalevin tehtävistään ihmisoikeuskomissaarina, 1. Toistaa voimakkaan tuomionsa Venäjän armeijan joidenkin osien toteuttamista huomattavista ihmisoikeusluokkauksista Tsetseniassa, ja pyytää Venäjän viranomaisia toteuttamaan toimia vastuussa olevia henkilöitä vastaan; 2. Toistaa pyyntönsä Venäjälle ja Tsetsenialle välittömän humanitaarisen tulitauon aikaansaamisesta konfliktissa, jotta kuolleet ja haavoittuneet voidaan noutaa sekä voidaan luoda turvakäytäviä ja -alueita avustustoimenpiteiden helpottamiseksi sekä neuvottelujen aloittamiseksi ja sellaisten edellytysten luomiseksi, että ihmisoikeudet ja demokratia voidaan palauttaa Tsetseniassa; 3. Edellyttää, että taistelualueella asuvia ihmisiä kohdellaan Venäjän armeijan taholta siten, että Venäjän allekirjoittamissa yleissopimuksissa määriteltyjä ihmisoikeuksia ja vähemmistöoikeuksia kunnioitetaan täysimääräisesti ja muistuttaa Venäjää siitä, että parlamentti tekee kyseisestä seikasta edellytyksen Venäjän ja Euroopan unionin tuleville lähemmille suhteille; 4. Vaatii, että alueen ihmisille osoitetun humanitaarisen avun on päästävä perille tarvitsijoille niin pian kuin mahdollista ilman käännytyksiä, mikä edellyttää avuntoimitusreittien tiukkaa valvontaa, ja että hallituksista riippumattomien järjestöjen avun jakamiselle ei saa olla mitään esteitä; 5. Pyytää Venäjän keskushallintoa ottamaan vakavasti Tsetseniasta kodeistaan lähtemään joutuneiden ihmisten muodostaman ongelman, takaamaan heidän keskeiset infrastruktuurinsa ja eloonjäämisen tarvittavat avunsaantimekanismit ja aloittamaan uudelleenrakennussuunnitelman, jotta perheet voivat palata entisille kotialueilleen; 6. Vaatii, että ETY-järjestön ja kansainvälisten valtuuskuntien, mukaan lukien Euroopan parlamentin valtuuskunta, toteuttamat toistuvat tutkintamatkat on sallittava konfliktialueelle, jotta voidaan arvioida paikan päällä se todellinen tilanne, jonka alueen ihmiset kohtaavat, ja kiireellisimmät toimenpiteet, jotka olisi toteutettava heidän auttamisekseen; 7. Toivoo, että duuma harkitsee uudelleen päätöstään vapauttaa ihmisoikeuskomissaari Kovalev tehtävistään; 8. Kehottaa Venäjän federaatioon liittyvistä suhteista vastaavaa valtuuskuntaa keskustelemaan näistä aiheista Venäjän viranomaisten kanssa ja raportoimaan parlamentille niin pian kuin mahdollista paluunsa jälkeen; 9. Kehottaa puhemiestään välittämään tämän päätöslauselman komissiolle, neuvostolle, Venäjän federaation presidentille, duuman puheenjohtajalle, Tsetsenian viranomaisille ja ETY-järjestön pääsihteerille.